Document ID: /fineweb-2-swissfilter-quality_10-filterrobots/filtered/01357.jsonl.gz/9

Eredeti és modell
A Kandó mozdony volt az első modell, amit építettem.
Fiatalkorom után jó 15 évig nem foglalkoztam vasútmodellezéssel. Ekkor, 1989-ben, miután kezembe került egy német vasútmodellező könyv, amiben sok amerikai rézmodell képe volt, feltámadt bennem a gondolat, hogy én is tudnék-e rézből modelleket építeni. Először kísérleteket végeztem, hogy megtudjam, hogyan lehet rézzel dolgozni, majd ezek után nekifogtam az első modellnek, a Kandó mozdonynak.
Talán ez nem volt egy jó döntés. Bizonyára valami egyszerűbb modellel kellett volna kezdeni, egy teherkocsival, vagy valaminek az átépítésével. Más részről viszont nagyon szerettem volna egy mozdonyt - végülis ez a legnagyobb kihívás egy modellező számára. Gőzmozdonnyal nem mertem kezdeni, féltem a sok apró mozgó alkatrésztől. Csak 10 évvel később készítettem el az első Heusinger vezérmű modelljét. A Kandó mozdony viszont jó projektnek ígérkezett: egy szögletes forma, elegendően nagy méretek, amiben a motort, hajtóművet jól el lehet helyezni. Leginkább a rudazattól és a hajlított tetőtől tartottam.
A projektet két részlet tette egyszerűbbé. A Kandó mozdony kerekei pont akkorák, és pont ugyanannyi küllőjük van, mint a német BR41-es mozdonynak, aminek a modelljét Piko is gyártotta, és a kerekeket külön is meg lehetett venni. A másik fontos tényező volt, hogy Budapesten,a Keleti pályaudvar mellett kiállított Kandó mozdonyt meg lehetett nézni, le lehetett minden oldalról fényképezni. A méreteket több könyvben is meg lehet találni.
A kész modellt a MAVOE a 47. Nemzetközi Vasútmodell Versenyen 2000 szeptemberében az A1 kategóriában első díjjal tűntette ki.
Ezeken az oldalakon erről a modellről lehet olvasni.
Vissza a Modell Oldalra
Vissza a Kezdő Oldalra
Ez az oldal 2001 február 18.-án lett utóljára megváltoztatva.
© Erő János